Projektas

LIETUVOS RESPUBLIKOS VYRIAUSYBĖ

NUTARIMAS

DĖL YPATINGOS SVARBOS INFORMACINĖS INFRASTRUKTŪROS IDENTIFIKAVIMO METODIKOS PATVIRTINIMO

2016 m.	d. Nr.

Vilnius

Vadovaudamasi Lietuvos Respublikos kibernetinio saugumo įstatymo 5 straipsnio 2 punktu Lietuvos Respublikos Vyriausybė nutaria:

1.	Patvirtinti Ypatingos svarbos informacinės infrastruktūros identifikavimo metodiką (toliau – Metodika) (pridedama).

2.	Pavesti:

2.1.	šioms valstybės institucijoms Metodikos nustatyta tvarka per tris mėnesius nuo šio nutarimo įsigaliojimo nustatyti ypatingos svarbos infrastruktūros objektus ir identifikuoti ypatingos svarbos informacinę infrastruktūrą bei sudaryti ypatingos svarbos informacinės infrastruktūros, išdėstytos prioriteto pagal svarbą tvarka, sąrašus (toliau – apibendrintas sąrašas) šiuose Metodikoje nustatytuose sektoriuose:

2.1.1.	Aplinkos ministerijai – vandens tiekimo paslaugų ir aplinkos sektoriuose;

2.1.2.	Energetikos ministerijai – energetikos sektoriuje;

2.1.3.	Finansų ministerijai – finansų sektoriuje;

2.1.4.	Susisiekimo ministerijai – informacinių technologijų ir elektroninių ryšių, transporto ir pašto sektoriuose;

2.1.5.	Sveikatos apsaugos ministerijai – sveikatos sektoriuje;

2.1.6.	Ūkio ministerijai kartu su Aplinkos ir Energetikos ministerijoms – pramonės sektoriuje;

2.1.7.	Užsienio reikalų ministerijai – užsienio reikalų ir saugumo politikos sektoriuje;

2.1.8.	Vidaus reikalų ministerijai – civilinės saugos sektoriuje, o kartu su Teisingumo ministerija – viešojo saugumo ir teisinės tvarkos sektoriuje;

2.1.9.	Žemės ūkio ministerijai – maisto produktų sektoriuje;

2.1.10.	Lietuvos Respublikos Vyriausybės kanceliarijai – valstybės valdymo sektoriuje;

2.1.11.	valstybės institucijoms, valdančioms pirmos kategorijos registrus ir valstybės informacines sistemas – valstybės valdymo sektoriuje.

2.2.	Vidaus reikalų ministerijai Metodikos nustatyta tvarka gavus iš šio nutarimo 2.1.1 – 2.1.11 papunkčiuose ir 3 bei 4 punktuose nurodytų institucijų apibendrintus sąrašus per 2 mėnesius nuo nurodytų sąrašų gavimo pateikti Lietuvos Respublikos Vyriausybei tvirtinti ypatingos svarbos informacinę infrastruktūrą ir (arba) šios infrastruktūros valdytojų sąrašą.

3.	Nustatyti, kad Metodikoje nustatytas ypatingos svarbos informacinės infrastruktūros identifikavimo procesas nėra taikomas krašto apsaugos sektoriaus ypatingos svarbos informacinės infrastruktūros identifikavimui ir pavesti Krašto apsaugos ministerijai, atsižvelgiant į savo valdomos informacinės infrastruktūros svarbą užtikrinant valstybės gynybos ir karinių bei kitų krašto apsaugos funkcijų vykdymą taikos bei karo sąlygomis, per šio nutarimo 2.1 papunktyje nurodytą terminą sudaryti ir pateikti krašto apsaugos sektoriuje identifikuotos ypatingos svarbos informacinės infrastruktūros apibendrintą sąrašą Vidaus reikalų ministerijai.

4.	Pasiūlyti Lietuvos Respublikos Prezidento kanceliarijai ir Lietuvos Respublikos Seimo kanceliarijai Metodikos nustatyta tvarka per šio nutarimo 2.1 papunktyje nustatytus terminus nustatyti ypatingos svarbos infrastruktūros objektus ir identifikuoti ypatingos svarbos informacinę infrastruktūrą bei sudaryti apibendrintus sąrašus valstybės valdymo sektoriuje.

Ministras Pirmininkas

Vidaus reikalų ministras

PATVIRTINTA

Lietuvos Respublikos Vyriausybės

2016 m.	d. nutarimu Nr.

YPATINGOS SVARBOS INFORMACINĖS INFRASTRUKTŪROS IDENTIFIKAVIMO METODIKA

I SKYRIUS

BENDROSIOS NUOSTATOS

1.	Ypatingos svarbos informacinės infrastruktūros identifikavimo metodika (toliau – metodika) nustato ypatingos svarbos informacinės infrastruktūros (toliau – YSII) identifikavimo procesą.

2.	Metodikoje vartojamos sąvokos:

2.1.	Informacinė infrastruktūra – elektroninių ryšių tinklas ar jo dalis, informacinė sistema ar jos dalis, informacinių sistemų grupė ar pramoninių procesų valdymo sistema ar jos dalis, apdorojanti neįslaptintą informaciją.

2.2.	Informacinė sistema – registras ar valstybės informacinė sistema, kaip tai apibrėžta Lietuvos Respublikos valstybės informacinių išteklių valdymo įstatyme, taip pat privačių subjektų valdoma teisinių, organizacinių, techninių ir programinių priemonių visuma, skirta informacinių technologijų pagalba apdoroti informaciją.

2.3.	Ypatingos svarbos infrastruktūros objektas (toliau – YSI objektas) – institucija ar jos struktūrinis padalinys, įmonė, įrenginys ar įrenginio dalis, nepaisant to, ar jo valdytojas yra privatus ar viešojo administravimo subjektas, teikiantis ypatingos svarbos paslaugas, kurio neveikimas ar veiklos sutrikdymas gali padaryti didelę žalą nacionaliniam saugumui, šalies ūkiui, valstybės ar visuomenės interesams.

2.4.	Ypatingos svarbos paslauga – ypatingos svarbos sektoriuje YSI objekto teikiama paslauga, būtina valstybės funkcionavimui, valstybės valdymo, ekonomikos, sveikatos apsaugos, gynybos ar saugumo užtikrinimui ir kurios neveikimas ar sutrikimas sukeltų didelę žalą nacionaliniam saugumui, šalies ūkiui, valstybės ar visuomenės interesams.

2.5.	Ypatingos svarbos sektorius – sektorius, kuriame teikiama ypatingos svarbos paslauga.

2.6.	Kitos metodikoje vartojamos sąvokos suprantamos taip, kaip jos apibrėžtos Lietuvos Respublikos kibernetinio saugumo įstatyme, Lietuvos Respublikos elektroninių ryšių įstatyme, Lietuvos Respublikos valstybės informacinių išteklių valdymo įstatyme ir Lietuvos Respublikos valstybės ir tarnybos paslapčių įstatyme.

3.	Metodikoje nustatytą YSII identifikavimo procesą sudaro:

3.1.	metodikoje nurodytuose ypatingos svarbos sektoriuose veikiančių ir ypatingos svarbos paslaugas teikiančių YSI objektų nustatymas;

3.2.	konkrečios YSII identifikavimas nustatytuose ypatingos svarbos infrastruktūros objektuose.

II SKYRIUS

YPATINGOS SVARBOS SEKTORIAI IR YPATINGOS SVARBOS PASLAUGOS

4.	Nustatomi šie ypatingos svarbos sektoriai, jų subsektoriai ir ypatingos svarbos paslaugos:

4.1.	Energetikos sektorius:

4.1.1.	elektros subsektorius:

4.1.1.1.	elektros gamybos paslauga;

4.1.1.2.	elektros perdavimo ir skirstymo paslauga;

4.1.1.3.	elektros rinkos paslauga;

4.1.2.	naftos ir naftos produktų subsektorius:

4.1.2.1.	naftos gavybos paslauga;

4.1.2.2.	naftos perdirbimo ir apdorojimo paslauga;

4.1.2.3.	naftos perdavimo vamzdynais paslauga;

4.1.2.4.	naftos ir naftos produktų laikymo paslauga (taip pat ir valstybės atsargų saugojimas);

4.1.3.	gamtinių dujų subsektorius:

4.1.3.1.	gamtinių dujų perdavimo ir skirstymo paslauga;

4.1.3.2.	gamtinių dujų laikymo paslauga;

4.1.4.	centralizuoto šildymo subsektorius:

4.1.4.1.	centralizuoto šilumos tiekimo paslauga.

4.2.	Informacinių technologijų ir elektroninių ryšių sektorius:

4.2.1.	informacinių technologijų subsektorius:

4.2.1.1.	duomenų centrų ir (arba) debesijos paslauga;

4.2.2.	elektroninių ryšių subsektorius:

4.2.2.1.	fiksuotojo ir judriojo telefono ryšio, duomenų perdavimo paslaugos;

4.2.2.2.	interneto prieigos paslauga;

4.2.2.3.	.lt domeno paslauga.

4.3.	Vandens tiekimo paslaugų sektorius:

4.3.1.	geriamojo vandens subsektorius:

4.3.1.1.	geriamojo vandens laikymo, tiekimo ir kokybės užtikrinimo paslauga;

4.3.2.	nuotekų subsektorius:

4.3.2.1.	nuotekų surinkimo ir tvarkymo paslauga.

4.4.	Maisto produktų sektorius:

4.4.1.	žemės ūkio ir (ar) maisto produktų gamybos paslauga;

4.4.2.	aprūpinimo maistu (valstybės atsargų saugojimo) paslauga;

4.4.3.	maisto kokybės ir saugos užtikrinimo paslauga.

4.5.	Sveikatos sektorius:

4.5.1.	skubios medicininės pagalbos užtikrinimo paslauga;

4.5.2.	stacionarinio ir ambulatorinio gydymo paslauga;

4.5.3.	medikamentų, vakcinų, kraujo ir medicininių priemonių tiekimo paslauga;

4.5.4.	infekcinių ligų ir (ar) epidemijų kontrolės paslauga.

4.6.	Finansų sektorius:

4.6.1.	bankų paslaugos;

4.6.2.	mokėjimų pervedimo paslauga;

4.6.3.	vertybinių popierių biržos paslauga.

4.7.	Transporto ir pašto sektorius:

4.7.1.	oro transporto subsektorius:

4.7.1.1.	skrydžių valdymo ir navigacijos paslauga;

4.7.1.2.	oro uostų paslauga;

4.7.2.	kelių transporto subsektorius:

4.7.2.1.	susisiekimo autobusais paslauga;

4.7.2.2.	kelių tinklo priežiūros paslauga;

4.7.3.	geležinkelių transporto subsektorius:

4.7.3.1.	keleivių pervežimo geležinkeliu paslauga;

4.7.3.2.	krovinių gabenimo geležinkeliais paslauga;

4.7.4.	jūrų transporto subsektorius:

4.7.4.1.	laivybos kontrolės ir valdymo paslauga;

4.7.5.	pašto subsektorius:

4.7.5.1.	universalioji pašto paslauga.

4.8.	Viešojo saugumo ir teisinės tvarkos sektorius:

4.8.1.	viešojo saugumo užtikrinimo paslauga;

4.8.2.	teisminės ir baudžiamosios sistemos veikimo paslauga.

4.9.	Pramonės sektorius:

4.9.1.	cheminės ir branduolinės pramonės subsektorius:

4.9.1.1.	pavojingų medžiagų laikymo ir atliekų tvarkymo paslauga;

4.9.1.2.	didelės rizikos pramoninių objektų saugumo užtikrinimo paslauga.

4.10.	Valstybės valdymo sektorius:

4.10.1.	valstybės valdžios funkcijų vykdymo paslauga (t.y. pagrindinių valstybės valdžią Lietuvoje vykdančių institucijų – Seimo, Respublikos Prezidento, Vyriausybės – funkcionavimas ir ypatingos svarbos valstybės informacinių išteklių tvarkymas).

4.11.	Civilinės saugos sektorius:

4.11.1.	bendrojo pagalbos telefono paslauga;

4.11.2.	perspėjimo apie ekstremaliuosius įvykius ir situacijas bei jų likvidavimo, padarinių šalinimo, gyventojų ir turto gelbėjimo organizavimo ir koordinavimo paslauga.

4.12.	Aplinkos sektorius:

4.12.1.	oro taršos stebėjimo ir ankstyvo perspėjimo paslauga;

4.12.2.	meteorologinio stebėjimo ir ankstyvo perspėjimo paslauga;

4.12.3.	paviršinių vandenų (upių, ežerų) stebėjimo ir ankstyvo perspėjimo paslauga;

4.12.4.	jūros užterštumo stebėjimo ir kontrolės paslauga.

4.13.	Krašto apsaugos sektorius:

4.13.1.	valstybės gynybos paslauga.

4.14.	Užsienio reikalų ir saugumo politikos sektorius:

4.14.1.	užsienio reikalų ir saugumo politikos įgyvendinimo paslauga.

III SKYRIUS

YPATINGOS SVARBOS INFRASTRUKTŪROS OBJEKTŲ NUSTATYMAS

5.	YSI objektus nustato nutarime, kuriuo patvirtinta metodika, nurodytos institucijos, kurių veiklos sritys apima metodikos II skyriuje nurodytus ypatingos svarbos sektorius ir juose teikiamas ypatingos svarbos paslaugas (toliau – atsakinga institucija).

6.	Atsakingos institucijos YSI objektus nustato šia tvarka:

6.1.	identifikuoja visus jos veiklos srityje veikiančius infrastruktūros objektus, kurie dalyvauja ypatingos svarbos paslaugos teikime ir kurių funkcionavimas pagrįstas informacine infrastruktūra (toliau – infrastruktūros objektai);

6.2.	kartu su institucija ar jos struktūriniu padaliniu, įmone, esančiais infrastruktūros objektu, ar infrastruktūros objekto valdytoju, kai infrastruktūros objektu yra įrenginys ar įrenginio dalis (toliau – valdytojas), atlieka identifikuotų infrastruktūros objektų svarbos vertinimą užpildydamos metodikos 1 priede pateiktą Infrastruktūros objektų, užtikrinančių ypatingos svarbos paslaugų teikimą, vertinimo klausimyną (toliau – Klausimynas). Jei atsakinga institucija ir valdytojas sutampa, Klausimyną pildo pati atsakinga institucija;

6.3.	infrastruktūros objektai, kurie vertinimo metu surinko 16 ar daugiau balų ir atitinka bent vieną iš metodikos 7 punkte išvardintų kriterijų, priskiriami YSI objektų kategorijai.

7.	Infrastruktūros objektų svarba nustatoma įvertinus potencialią žalą, kurią patirtų valstybė, jei infrastruktūros objektas būtų sunaikintas, sugadintas ar sutriktų jo veikla. Infrastruktūros objekto svarba vertinama remiantis šiais potencialios žalos infrastruktūros objekto veiklos sunaikinimo, sugadinimo ar sutrikimo atvejų kriterijais:

7.1.	įtaka ypatingos svarbos paslaugos teikimo sutrikdymui;

7.2.	pavojus gyventojų gyvybei ir sveikatai;

7.3.	ekonominė žala valstybei;

7.4.	žala aplinkai;

7.5.	įtaka gyventojų pasitikėjimui valstybe;

7.6.	infrastruktūros objekto įtaka kito infrastruktūros objekto, užtikrinančio tos pačios ypatingos svarbos paslaugos teikimą, nepertraukiamam funkcionavimui;

7.7.	infrastruktūros objekto įtaka kito infrastruktūros objekto, užtikrinančio kitų ypatingos svarbos paslaugų teikimą, nepertraukiamam funkcionavimui;

7.8.	įtaka viešojo saugumo užtikrinimui;

7.9.	žala kitoms Europos Sąjungos valstybėms narėms;

7.10.	įtaka valstybės integracijos į europines bei transatlantines institucijas stiprinimui ir tarptautinių saugumo garantijų užsitikrinimui.

8.	Jei YSI objektų nustatymo procedūrą pradėjusi atsakinga institucija mano, kad šių YSI objektų nustatymas priskirtinas kitos atsakingos institucijos kompetencijai, ji gali kreiptis į šią atsakingą instituciją ir Vidaus reikalų ministeriją (šis kreipimasis privalo būti motyvuotas). Esant nesutarimams motyvuotą sprendimą dėl to, kuri atsakinga instituciją turi atlikti YSI objektų nustatymo procedūrą priima Vidaus reikalų ministerija, įvertinusi iš suinteresuotų atsakingų institucijų gautą informaciją.

9.	Nustačius YSI objektus atsakingos institucijos sudaro jų sąrašą, kurį kartu su užpildytais Klausimynais pateikia Vidaus reikalų ministerijai.

IV SKYRIUS

YPATINGOS SVARBOS INFORMACINĖS INFRASTRUKTŪROS IDENTIFIKAVIMAS

10.	Atsakinga institucija, metodikos III skyriuje nustatyta tvarka nustačiusi YSI objektus, kreipiasi į YSI objekto valdytoją su prašymu identifikuoti ypatingos svarbos informacinę infrastruktūrą, kuri užtikrina YSI objekto teikiamos ypatingos svarbos paslaugos nenutrūkstamą veikimą.

11.	YSI objekto valdytojas YSII identifikuoja šia tvarka:

11.1.	atlieka visų jo valdomų YSI objektų vertinimą, užpildydamas metodikos 2 priede pateiktą Ypatingos svarbos informacinės infrastruktūros identifikavimo lentelę (toliau – Lentelė);

11.2.	pildydamas Lentelę atsižvelgdamas į metodikos 12 punkte nustatytus kriterijus įvertina, kuri jo valdomo YSI objekto informacinė infrastruktūra yra būtina ypatingos svarbos paslaugos teikimo nenutrūkstamumo užtikrinimui. Šiuo atveju vertinamos:

11.2.1.	veiklos procesų automatizavimo ir valdymo sistemos;

11.2.2.	prieigos kontrolės sistemos;

11.2.3.	perspėjimo bei signalizacijos sistemos;

11.2.4.	informacinė infrastruktūra, užtikrinanti metodikos 11.2.1 – 11.2.3 papunkčiuose numatytų sistemų veikimą;

11.3.	atliekant metodikos 11.2.4 papunktyje nustatytą vertinimą, turi būti bendradarbiaujama su elektroninių ryšių paslaugų teikėjais, iš kurių perkamos ryšio paslaugos.

12.	Kriterijai, į kuriuos atsižvelgiant vertinamas informacinės infrastruktūros būtinumas ypatingos svarbos paslaugos teikimo nenutrūkstamumo užtikrinimui:

12.1.	YSI objekto teikiama ypatingos svarbos paslauga priklauso nuo YSI objekto informacinės infrastruktūros tinkamo veikimo;

12.2.	kibernetinis incidentas YSI objekto informacinėje infrastruktūroje turėtų esminę įtaką YSI objekto teikiamos ypatingos svarbos paslaugos sutrikdymui;

12.3.	sutrikus YSI objekto informacinei infrastruktūrai, nėra kitų alternatyvų užtikrinti YSI objekto veikimą teikiant ypatingos svarbos paslaugą.

13.	Informacinė infrastruktūra, kuri atlikus vertinimą atitinka visus metodikos 12 punkte nustatytus kriterijus, identifikuojama kaip YSII.

14.	YSI objekto valdytojas, identifikavęs YSII, įtraukia ją į YSII sąrašą (toliau – Sąrašas), užpildydamas metodikos 3 priede pateiktą lentelę. Parengtas Sąrašas teikiamas suderinti atsakingai institucijai.

15.	Atsakinga institucija įvertina YSI objektų valdytojų pateiktus Sąrašus ir esant reikalui pateikia dėl jų savo pastabas ir pasiūlymus YSI objektų valdytojams, kartu nurodydama terminą reikalingą Sąrašų patikslinimui. Suderinusi Sąrašus (t.y., kai atsakinga institucija dėl YSI objektų valdytojų pateiktų Sąrašų nebeturi pastabų ir pasiūlymų) atsakinga institucija parengia apibendrintą YSII sąrašą, užpildydama metodikos 4 priede pateiktą YSII, išdėstytos prioriteto pagal svarbą tvarka, sąrašą (toliau – Apibendrintas sąrašas), kurį teikia Vidaus reikalų ministerijai. Šiame sąraše YSII dėstoma prioriteto pagal svarbą tvarka, kuri nurodoma atsižvelgiant į YSI objekto Klausimyne surinktų balų skaičių ir metodikos 12 punkte nurodytus kriterijus. Apibendrintas sąrašas, kartu su užpildytais Klausimynais, Lentelėmis ir Sąrašais, Vidaus reikalų ministerijai turi būti pateiktas per 10 darbo dienų nuo suderintų Sąrašų gavimo iš YSI objektų valdytojų.

16.	Atsakinga institucija turi teisę prašyti YSI objektų valdytojų, o Vidaus reikalų ministerija turi teisę paprašyti atsakingos institucijos papildomos informacijos, patvirtinančios arba paneigiančios metodikos 11.2 papunktyje nurodytų sistemų ir informacinės infrastruktūros atitiktį metodikos 12 punkte nurodytiems kriterijams.

17.	Vidaus reikalų ministerija, gavusi Apibendrintus sąrašus, jų pagrindu parengia ir teikia Lietuvos Respublikos Vyriausybei tvirtinti YSII ir (arba) šios infrastruktūros valdytojų sąrašą. Šis sąrašas dėstomas prioriteto pagal svarbą tvarka, kuri nurodoma atsižvelgiant į atsakingų institucijų pateiktus Apibendrintus sąrašus.

18.	Informacija apie YSI objektus ir jų valdytojus, YSII ir jos valdytojus įslaptinama ir išslaptinama Lietuvos Respublikos valstybės ir tarnybos paslapčių įstatymo nustatyta tvarka.

19.	Atsakingos institucijos YSI objektų ir Apibendrintus sąrašus atnaujina kas dvejus metus arba atsiradus esminių YSI objektų ir YSII pasikeitimų (likvidavimas, reorganizacija, svarbos pasikeitimas, naujos infrastruktūros steigimas ir pan.). Nurodyti sąrašai atnaujinami atliekant metodikos III ir IV skyriuose nurodytas procedūras.

V SKYRIUS

BAIGIAMOSIOS NUOSTATOS

20.	Vidaus reikalų ministerija interneto svetainėje (http://vrm.lrv.lt/lt/veiklos-sritys/elektronines-informacijos-sauga) skelbia metodikos prieduose nurodytų Klausimyno, Lentelės, Sąrašo ir Apibendrinto sąrašo automatizuotas pildymo priemones ir metodinę medžiagą.

_________________

Ypatingos svarbos informacinės

infrastruktūros identifikavimo metodikos

1 priedas

INFRASTRUKTŪROS OBJEKTŲ, UŽTIKRINANČIŲ YPATINGOS SVARBOS PASLAUGŲ TEIKIMĄ, VERTINIMO KLAUSIMYNAS

Atsakinga institucija:
Ypatingos svarbos sektorius / subsektorius:
Ypatingos svarbos paslauga:
Ypatingos svarbos infrastruktūros objekto (toliau – YSI objektas) valdytojas:
YSI objekto pavadinimas:
Pildymo data, versija:
Komentaras:

Nr.	Klausimas	Koeficientas	Atsakymas A	Atsakymas B	Atsakymas C	Atsakymas D	Balas
1.	Sektoriniai klausimai: Ar YSI objekto sunaikinimas, sugadinimas ar sutrikdymas turėtų neigiamos įtakos ypatingos svarbos paslaugos teikimui?	3	2	1	0
1.1.	Elektros subsektoriaus teikiamos paslaugos	3	Elektros energijos tiekimas nutrūktų daugiau nei 145,000 gyventojų arba daugiau nei trijų savivaldybių teritorijos gyventojų arba I patikimumo kategorijos vartotojui ir tai truktų ilgiau nei 24 val.	Elektros energijos tiekimas nutrūktų daugiau nei 20,000 gyventojų arba 1/4 savivaldybės teritorijos gyventojų ir tai truktų ilgiau nei 24 val.	Elektros energijos tiekimas nutrūktų 500 gyventojų ir tai truktų ilgiau nei 24 val.	Elektros energijos tiekimas nutrūktų mažiau nei 500 gyventojų

komentaras

1.2.	Naftos ir naftos produktų subsektoriaus teikiamos paslaugos	2	Naftos produktų tiekimas sumažėtų daugiau kaip 25 procentais vidutinio dienos suvartojimo	Naftos produktų tiekimas sumažėtų 12–25 procentais vidutinio dienos suvartojimo	Naftos produktų tiekimas sumažėtų 7–12 procentų vidutinio dienos suvartojimo	Naftos produktų tiekimas sumažėtų, bet sumažėjimas nesiektų šalies 7 procentų vidutinio dienos suvartojimo

komentaras
1.3.	Gamtinių dujų subsektoriaus teikiamos paslaugos	3	Gamtinių dujų tiekimas nutrūktų daugiau nei 145,000 gyventojų arba daugiau nei trijų savivaldybių teritorijai, arba dujų tiekimas būtų nutrauktas vartotojui, kuriam dujos tiekiamos nenutrūkstamai, ir tai truktų ilgiau nei 24 val.	Gamtinių dujų tiekimas nutrūktų daugiau nei 20,000 gyventojų arba 1/4 savivaldybės teritorijos gyventojų ir tai truktų ilgiau nei 24 val.	Gamtinių dujų tiekimas nutrūktų daugiau nei 500 gyventojų ir tai truktų ilgiau nei 24 val.	Gamtinių dujų tiekimas nutrūktų mažiau nei 500 gyventojų

komentaras

1.4.	Centralizuoto šildymo subsektoriaus teikiamos paslaugos	2	Šilumos tiekimas nutrūktų per šildymo sezoną daugiau nei 145,000 gyventojų arba didesnėje nei 3 savivaldybių teritorijoje arba nenutrūkstamo aprūpinimo šiluma vartotojams ir tai truktų ilgiau nei 24 val.	Šilumos tiekimas nutrūktų per šildymo sezoną daugiau nei 3,000 gyventojų arba 1/4 savivaldybės teritorijos gyventojų ir tai truktų ilgiau nei 24 val.	Šilumos tiekimas nutrūktų per šildymo sezoną daugiau nei 500 gyventojų ir tai truktų ilgiau nei 24 val.	Šilumos tiekimas nutrūktų per šildymo sezoną mažiau nei 500 gyventojų

komentaras

1.5.	Informacinių technologijų ir elektroninių ryšių sektoriaus teikiamos paslaugos	3	Paslaugos teikimas nutrūktų daugiau nei 145,000 gyventojų (viešajame judriojo ar fiksuotojo ryšio tinkle – 37,500 vartotojų arba 1/2 savivaldybės teritorijos) arba didesnei nei trijų savivaldybių teritorijai ir tai truktų ilgiau nei 6 val. arba sutriktų pagalbos skambučių priėmimas ilgiau nei 3 val.	Paslaugos teikimas nutrūktų daugiau nei 100,000 gyventojų (viešajame judriojo ar fiksuotojo ryšio tinkle – 25,000 vartotojų arba 1/3 savivaldybės teritorijos gyventojų) ir tai truktų ilgiau nei 5 val. arba sutriktų pagalbos skambučių priėmimas ilgiau nei 1 val.	Paslaugos teikimas nutrūktų daugiau kaip 500 gyventojų ir tai truktų ilgiau nei 24 val.	Paslaugos teikimas nutrūktų mažiau nei 500 gyventojų

komentaras

1.6.	Geriamo vandens subsektoriaus teikiamos paslaugos	3	Geriamojo vandens tiekimas nutrūktų daugiau nei 145,000 gyventojų arba didesnei nei trijų savivaldybių teritorijai ir tai truktų ilgiau nei 24 val.	Geriamojo vandens tiekimas nutrūktų daugiau kaip 5,000 gyventojų ir tai truktų ilgiau nei 24 val. arba geriamojo vandens tiekimas nutrūktų stacionarinei asmens sveikatos priežiūros įstaigai, socialinės globos namams, ūkio subjektui ar įstaigai, teikiančiai formaliojo ugdymo paslaugas, ir tai truktų ilgiau nei 24 val.	Geriamojo vandens tiekimas nutrūktų daugiau kaip 500 gyventojų ir tai truktų ilgiau nei 24 val.	Geriamojo vandens tiekimas nutrūktų mažiau nei 500 gyventojų

komentaras

1.7.	Nuotekų subsektoriaus teikiamos paslaugos	3	Nuotekų šalinimas sutriktų daugiau nei 145,000 gyventojų arba didesnei nei trijų savivaldybių teritorijai ir tai truktų ilgiau nei 24 val.	Nuotekų šalinimas sutriktų daugiau nei 20,000 gyventojų ir tai truktų ilgiau nei 24 val.	Nuotekų šalinimas sutriktų daugiau kaip 500 gyventojų ir tai truktų ilgiau nei 24 val.	Nuotekų šalinimas sutriktų mažiau nei 500 gyventojų

komentaras

1.8.	Oro transporto subsektoriaus paslaugos	1	Oro transporto eismas nutrūktų ilgiau nei 12 val., jeigu bent viename Lietuvos oro uoste nėra galimybės vežti keleivių ir krovinių oro transportu	Oro transporto eismas nutrūktų ilgiau nei 6 val., jeigu bent viename Lietuvos oro uoste nėra galimybės vežti keleivių ir krovinių oro transportu	Oro transporto eismas nutrūktų ilgiau nei 3 val.	Oro transporto eismas nutrūktų trumpiau nei 3 val.

komentaras

1.9.	Kelių transporto subsektoriaus teikiamos paslaugos	1	Kelių transporto priemonių eismas nutrūktų ilgiau nei 8 val. magistraliniuose keliuose, jeigu nėra apylankos ar galimybės ją įrengti	Kelių transporto priemonių eismas nutrūktų ilgiau nei 4 val. magistraliniuose keliuose, jeigu nėra apylankos ar galimybės ją įrengti	Kelių transporto priemonių eismas nutrūktų ilgiau nei 8 val. krašto keliuose arba ilgiau nei 48 val. rajoniniuose keliuose, jeigu nėra apylankos ar galimybės ją įrengti	Kelių transporto priemonių eismas nutrūktų trumpiau nei 8 val. krašto keliuose arba trumpiau nei 48 val. rajoniniuose keliuose, jeigu nėra apylankos ar galimybės ją įrengti

komentaras

1.10.	Geležinkelių transporto subsektoriaus teikiamos paslaugos	1	Geležinkelių transporto eismas nutrūktų viešojoje geležinkelių infrastruktūroje ilgiau nei 12 val., jeigu nėra galimybės vežti keleivių ir krovinių geležinkelių transportu	Geležinkelių transporto eismas nutrūktų ilgiau nei 6 val., jeigu nėra galimybių vežti keleivių ir krovinių geležinkelių transportu	Geležinkelių transporto eismas nutrūktų ilgiau nei 3 val.	Geležinkelių transporto eismas nutrūktų trumpiau nei 3 val.

komentaras

1.11.	Jūrų transporto subsektoriaus teikiamos paslaugos	1	Vandens transporto eismas nutrūktų Klaipėdos valstybiniame jūrų uoste ilgiau nei 24 val., jeigu nėra galimybės vežti keleivių ir krovinių vandens transportu	Vandens transporto eismas nutrūktų Klaipėdos valstybiniame jūrų uoste ilgiau nei 12 val., jeigu nėra galimybės vežti keleivių ir krovinių vandens transportu	Vandens transporto eismas nutrūktų Klaipėdos valstybiniame jūrų uoste ilgiau nei 6 val., jeigu nėra galimybės vežti keleivių ir krovinių vandens transportu	Vandens transporto eismas nutrūktų Klaipėdos valstybiniame jūrų uoste trumpiau nei 6 val.

komentaras

1.12.	Pašto subsektoriaus teikiamos paslaugos	1	Paslaugos teikimas nutrūktų daugiau nei 145,000 gyventojų arba didesnei nei trijų savivaldybių teritorijai ir tai truktų ilgiau nei 6 val. arba sutriktų pagalbos skambučių priėmimas ilgiau nei 3 val.	Paslaugos teikimas nutrūktų daugiau nei 100,000 gyventojų ir tai truktų ilgiau nei 5 val. arba sutriktų pagalbos skambučių priėmimas ilgiau nei 1 val.	Paslaugos teikimas nutrūktų daugiau kaip 500 gyventojų ir tai truktų ilgiau nei 24 val.	Paslaugos teikimas nutrūktų mažiau nei 500 gyventojų

komentaras
1.13.	Maisto produktų, sveikatos, finansų, viešojo saugumo ir teisinės tvarkos, pramonės, valstybės valdymo, civilinės saugos, aplinkos, užsienio reikalų ir saugumo politikos sektorių teikiamos paslaugos	2	Paslaugos teikimas nutrūktų daugiau nei 145,000 gyventojų arba didesnei nei 3 savivaldybių teritorijai ir tai truktų ilgiau nei 24 val.	Paslaugos teikimas nutrūktų daugiau nei 20,000 gyventojų ir tai truktų ilgiau nei 24 val.	Paslaugos teikimas nutrūktų daugiau nei 500 gyventojų ir tai truktų ilgiau nei 12 val.	Paslauga nutruktų trumpiau nei 12 val.

komentaras

Ar objekto sunaikinimas, sugadinimas ar sutrikdymas:
2.	sukeltų pavojų gyventojų gyvybei ar sveikatai?	1	Pavojus kiltų daugiau nei 87,000 gyventojų gyvybei ar sveikatai arba pavojus gyventojų gyvybei ir sveikatai kiltų didesnėje nei trijų savivaldybių teritorijoje	Pavojus kiltų daugiau nei 1,200 gyventojų gyvybei ar sveikatai	Pavojus kiltų daugiau nei 300 gyventojų gyvybei ar sveikatai	Pavojus kiltų mažiau nei 300 gyventojų gyvybei ir sveikatai

komentaras

3.	turėtų neigiamos įtakos Lietuvos ekonomikai?	1	Valstybė prarastų daugiau nei 200,000 produktyvių darbo dienų	Valstybė prarastų daugiau nei 50,000 produktyvių darbo dienų	Valstybė prarastų daugiau nei 10,000 produktyvių darbo dienų	Valstybė prarastų mažiau nei 10,000 produktyvių darbo dienų

komentaras

4.	padarytų žalą aplinkai?	1	Būtų padaryta žala už daugiau nei 1 mln. EUR arba būtų padaryta žala žmonių sveikatai	Būtų padaryta žala aplinkai už daugiau nei 600 tūkst. EUR	Būtų padaryta žala aplinkai už daugiau nei 15 tūkst. EUR	Objekto sunaikinimo, sugadinimo ar sutrikdymo žala aplinkai būtų mažesnė nei 15 tūkst. eurų arba jos nebūtų

komentaras

5.	turėtų neigiamą poveikį gyventojų pasitikėjimui savo valstybe?	1	TAIP, turėtų esminį poveikį	TAIP, turėtų didelį poveikį	Turėtų nedidelę įtaką	Neturėtų įtakos

komentaras

6.	turėtų neigiamą poveikį kito objekto, užtikrinančio tos pačios ypatingos svarbos paslaugos teikimą, nepertraukiamam funkcionavimui?	3	TAIP (jei atsakymas taip, nurodyti kokių)	NE

komentaras

7.	turėtų neigiamą poveikį kito objekto, užtikrinančio kitų ypatingos svarbos paslaugų teikimą, nepertraukiamam funkcionavimui?	3	TAIP (jei atsakymas TAIP, nurodyti kokių)	NE

komentaras

8.	turėtų neigiamą poveikį viešojo saugumo užtikrinimui?	1	TAIP, turėtų esminį poveikį	TAIP, turėtų didelį poveikį	Turėtų nedidelę įtaką	Neturėtų įtakos

komentaras

9.	padarytų žalą kitoms Europos Sąjungos (toliau – ES) valstybėms narėms?	1	TAIP, bent dviem ES valstybėms narėms	TAIP, vienai ES valstybei narei	ES valstybei narei gali kilti neigiamų padarinių, bet mažai tikėtina, kad jų poveikis būtų didelis	ES valstybės narės žalos nepatirs

komentaras

10.	turėtų neigiamą poveikį valstybės integracijos į europines bei transatlantines institucijas stiprinimui ir tarptautinių saugumo garantijų užsitikrinimui?	1	TAIP, turėtų esminį poveikį	TAIP, turėtų didelį poveikį	Turėtų nedidelę įtaką	Neturėtų įtakos

komentaras

Suminis svarbos balas:
Ar tai ypatingos svarbos infrastruktūros objektas (bent 16 balų) (TAIP / NE)

Klausimyną užpildė

(pareigų pavadinimas) (parašas) (vardas ir pavardė)

Ypatingos svarbos informacinės

infrastruktūros identifikavimo metodikos

2 priedas

YPATINGOS SVARBOS INFORMACINĖS INFRASTRUKTŪROS IDENTIFIKAVIMO LENTELĖ

Atsakinga institucija:
Ypatingos svarbos sektorius / subsektorius:
Ypatingos svarbos paslauga:
Ypatingos svarbos infrastruktūros objekto (toliau – YSI objektas) valdytojas:
YSI objekto pavadinimas:
Suminis svarbos balas:

Informacinės infrastruktūros būtinumo ypatingos svarbos paslaugos teikimo nenutrūkstamumo užtikrinimui vertinimas:

Nr.	Informacinė infrastruktūra	Tipas (elektroninių ryšių tinklas ar jo dalis, informacinė sistema ar jos dalis, informacinių sistemų grupė ar pramoninių procesų valdymo sistema ar jos dalis)	Ar informacinė infrastruktūra yra būtina YSI objekto teikiamos paslaugos užtikrinimui? (TAIP / NE)	Ar kibernetinis incidentas turės esminę įtaką YSI objekto teikiamos paslaugos sutrikdymui? (TAIP / NE)	Ar sutrikus informacinei infrastruktūrai nėra kitų alternatyvų užtikrinti YSI objekto teikiamos paslaugos tęstinumą? (TAIP / NE)	Yra YSII? (jei atsakyta į tris klausimus TAIP)
1.
2.
3.
4.
5.

Lentelę užpildė

________________________________________________________________________________________________________________________

(pareigų pavadinimas) (parašas) (vardas ir pavardė)

Ypatingos svarbos informacinės

infrastruktūros identifikavimo metodikos

3 priedas

YPATINGOS SVARBOS INFORMACINĖS INFRASTRUKTŪROS SĄRAŠAS

Atsakinga institucija:
Ypatingos svarbos sektorius / subsektorius:
Ypatingos svarbos paslauga:
Ypatingos svarbos infrastruktūros objekto (toliau – YSI objektas) valdytojas:
YSI objekto pavadinimas:
Suminis svarbos balas:
Nr.	Ypatingos svarbos informacinė infrastruktūra	Tipas (elektroninių ryšių tinklas ar jo dalis, informacinė sistema ar jos dalis, informacinių sistemų grupė ar pramoninių procesų valdymo sistema ar jos dalis)	Ypatingos svarbos informacinės infrastruktūros funkcijos	Ypatingos svarbos informacinės infrastruktūros valdytojo kontaktai
1.
2.
3.
4.
5.
6.
7.

Sąrašą sudarė

(pareigų pavadinimas) (parašas) (vardas ir pavardė)

Ypatingos svarbos informacinės

infrastruktūros identifikavimo metodikos

4 priedas

YPATINGOS SVARBOS INFORMACINĖS INFRASTRUKTŪROS, IŠDĖSTYTOS PRIORITETO PAGAL SVARBĄ TVARKA, SĄRAŠAS

Atsakinga institucija:
Ypatingos svarbos sektorius / subsektorius:
Nr.	Ypatingos svarbos informacinė infrastruktūra	Tipas (elektroninių ryšių tinklas ar jo dalis, informacinė sistema ar jos dalis, informacinių sistemų grupė ar pramoninių procesų valdymo sistema ar jos dalis)	Ypatingos svarbos informacinės infrastruktūros funkcijos	Ypatingos svarbos informacinė infrastruktūra valdytojo kontaktai	Ypatingos svarbos infrastruktūros objekto pavadinimas	Ypatingos svarbos infrastruktūros objekto valdytojas	Suminis svarbos balas
1.
2.
3.
4.
5.
6.
7.

Sąrašą sudarė

(pareigų pavadinimas) (parašas) (vardas ir pavardė)